
Ved elvebredden

OVERSATT AV

Ann-Magritt Sævold

–EN GRACE VALLEY-ROMAN–


KAPITTEL 1

Doktor June Hudson våknet av at telefonen ringte. Det var bekmørkt ute fremdeles, men klokken på nattbordet viste kvart over seks. Hun hadde tydeligvis forsovet seg. Hun tok opp den trådløse telefonen og la den til øret. –June Hudson.

–Hvem var den mannen? Det var tanten hennes som ringte, åttifire år gamle Myrna.

Juna kastet et blikk over skulderen. Jim. Han gjespet trett og klødde seg på brystet. Hun hadde tydeligvis ikke drømt likevel. Han var her. Han lå ved siden av henne, lys levende, etter å ha vært borte i lang tid.

Tante Myrna var ikke den eneste som var uvitende om Junes hemmelige elsker. Ingen i hele byen hadde fått vite om ham, med unntak av et par personer. Hun hadde en masse forklaringer å komme med.

–Han heter Jim, og vi skal komme bortom så snart vi får anledning, så du får hilse på ham, tante Myrna. Forhåpentligvis allerede i dag. Du kommer helt sikkert til å like ham.

–Hvor er han fra? Hva driver han med?

Det har jeg ikke funnet ut av ennå, tenkte June. –Jeg skal fortelle deg alt senere, tante. Det er altfor mange detaljer. Nå må jeg legge på, for jeg skal på jobb. Vi snakkes senere.

Hun la på, la telefonen ned på nattbordet og snudde seg mot Jim igjen. Hun ristet på hodet og sukket, men med et smil. I det samme ringte telefonen på nytt.

–Jeg har ikke vakt, sa hun, –så jeg lar telefonsvareren ta den.

Han hevet brynene og så ut som om han moret seg. –Altfor mange detaljer? hermet han.

–Ja, og vi blir antagelig nødt til å dikte opp alle sammen. Hun hoppet ut av sengen, splitter naken. –Jeg går og dusjer, sa hun. –Hør etter telefonen, er du snill, og hvis noen trenger øyeblikkelig hjelp, kommer du ut på badet med telefonen, ok?

Ute på kjøkkenet lød farens stemme, og den var så tydelig og så livaktig at hun automatisk grep etter lakenet for å dekke seg til. Elmer Hudson var en av de ytterst få som visste om Jim, men han visste ikke alt. –Du har virkelig rotet i vepsebolet denne gangen, hva? sa han og lo den litt astmatiske latteren sin. –Jeg tar morgenkaffen min på kafeen i dag, for å være tilgjengelig, om noe skulle skje.

–Morsom fyr, hva? sa Jim.

–Veldig. June skar en grimase. –Prøv å dikte opp en bra historie mens jeg dusjer.

Mens hun ventet på det varme vannet, kastet hun et blikk på profilen sin i speilet. Midjen var raskt i ferd med å bli borte.

For ett år siden hadde hun vært byens trettisju år gamle lege, single og uten utsikter til noe fast forhold. For seks måneder siden hadde hun ikke vært single lenger, men temmelig sikker på at hun aldri kom til å få barn. For bare to uker siden hadde magen vært helt flat, men i samme øyeblikk som hun hadde fått vite at hun var gravid, hadde hun begynt å legge seg ut.

Kvelden før hadde byen feiret den årlige høstfesten sin, og folk var akkurat begynt å bryte opp for å gå hjem da Jim plutselig og uventet hadde dukket opp. For June hadde det vært som om hele festivalen, hele byen, forsvant, og det var bare han og hun, som klemte og kysset og tok på hverandre. De hadde sneket seg vekk så fort de kunne, men ikke så ubemerket som de hadde trodd. Byen hadde ikke forsvunnet, byen hadde sett.

Hun hørte at telefonen ringte igjen og visste at hele byen kom til å ringe i dag, for å få høre alt om Jim. Hun burde antagelig prise seg lykkelig over at de ikke hadde begynt å ringe allerede kvelden før.

Sannheten, som de ikke kom til å fortelle noen, var at June hadde møtt Jim om våren, sent en kveld, da han hadde dukket opp på klinikken hennes, forkledd, sammen med en kamerat som hadde fått en kule i skulderen. Jim hadde holdt en pistol rettet mot henne mens hun opererte ut kulen. Hun hadde imidlertid ikke helt klart å tro på at den store, flotte mannen med de vakre, blå øynene virkelig var en kriminell, og litt senere, omtrent samtidig med at hun forelsket seg vilt og voldsomt i ham, hadde han fortalt henne sannheten om seg selv, at han jobbet som dekkagent, inne på en marihuanafarm langt oppe i fjellene, en farm som politimyndighetene gjorde seg klare til å avsløre. Da dette oppdraget var fullført, var Jim blitt sendt ut på en ny jobb et annet sted, og da den var over, hadde han pensjonert seg fra politiet. På det tidspunktet hadde verken han eller June ant at de skulle bli foreldre.

June var småbylege. Hun hadde vokst opp sammen med faren, som hadde hatt den samme legestillingen før henne, og hele tiden var opptatt av folks helse og velferd. Hun hadde vært kvalm iblant, hun hadde følt seg sliten og trett, og hun hadde vært plaget av plutselige gråteanfall, noe hun aldri før hadde opplevd, men hadde likevel ikke et øyeblikk hatt mistanke om at hun var gravid. Da hun omsider fortalte partneren sin på klinikken, John Stone, om symptomene sine, hadde hun allerede vært godt på vei i svangerskapet.

Hun steg ut av dusjen, tørket seg og gikk inn på soverommet igjen, mens hun festet badehåndkleet om seg. Håret hang dryppende vått rundt skuldrene. –Husker du det jeg sa til deg like før du reiste ut på det siste oppdraget ditt? sa hun til Jim. –Om at jeg trodde at jeg ikke kunne få barn?

–Ja, jeg husker det, svarte han med et nikk. Han satt i sengen med teppet trukket opp om livet og en kopp kaffe i hendene. Junes collie, Sadie, lå krøllet sammen ved føttene hans, i fotenden av sengen. –Det viser hvor mye du vet, tilføyde han.

–Jeg var allerede gravid da. Jeg er nettopp blitt klar over det nå.

–Du er lege. Rart du ikke oppdaget det straks.

–Vel, jeg legger merke til alt sånt med andre mennesker. Har du laget kaffe?

–Mhm. Jeg har luftet Sadie også, og gitt henne frokost.

–Du må nok bli med meg en tur inn til byen, og det må skje relativt fort. Det er en del mennesker du må hilse på. Vi har ingen tid å kaste bort.

–Hvorfor ikke?

Hun åpnet håndkleet og viste frem den begynnende magen. Han lot blikket gli over henne, varmt og kjærtegnende. –Det er på tide du får hilse på familien min og vennene mine, sa hun.

–Kanskje du bør ta deg fri i dag, foreslo han. –Vi kan reise til Reno eller Lake Tahoe. Gifte oss.

Hun merket at hun ble varm i kinnene. Gifte seg? Nå, med en gang? Hva visste hun egentlig om ham, annet enn at hun var vilt forelsket i ham, og at han snorket? Det var så mye ved ham hun ikke ante noe om ennå. Hun aktet ikke å gifte seg med ham før hun fikk vite litt mer.

Men hun ville ikke at forholdet deres skulle komme skjevt ut heller, ved å avslå det sjenerøse forslaget hans, så hun bøyde seg over sengen og ga ham et fort kyss. –Det er for sent å være blyg, Jim. Fortell meg hvordan vi skal forklare… forholdet vårt.

Han førte knoken på pekefingeren sin over kinnet hennes. –Jeg tror at jo færre løgner vi forteller, jo mindre komplisert vil det bli. Så la oss fortelle dem at jeg har jobbet i politiet østpå i mange år og nå har pensjonert meg og flyttet hit. Jeg møtte deg i vår, da jeg tilfeldigvis var i området her og måtte innom klinikken din for å skaffe hjelp til en venn av meg.

–Men han var jo en kriminell! En marihuanadyrker!

Jim trakk på skuldrene. –Ja… men vi var venner. Det trodde i hvert fall han.

–Jaså. Hun satte seg på sengen, trakk bena opp under seg og ventet på å få høre mer av historien. Telefonen ringte igjen, og de ventet og lyttet. Det var doktor John Stone som ringte. –Hei, June, sa han, –har du tenkt å ta deg fri i dag? Eller i formiddag, i det minste? Jeg fikser alt her på klinikken hvis du har… eh… andre ting å ta deg til. He-he-he.

–Så morsomt, mumlet hun sammenbitt. Hun så på Jim igjen. –Hva slags politiarbeid er det du har drevet med da?

–Litt av hvert. Jeg har vært i politiet i tjue år, og de siste årene har jobben mest bestått av papirarbeid.

–Er det sant?

Han nikket. –Ja, dessverre.

–Og hva er det du har drevet med her ute da?

–Lett etter et sted å slå meg ned. Grace Valley ville nok ha fristet meg sterkt uansett, selv om jeg ikke hadde falt for byens lege også.

–Vet du hva? Hun så imponert på ham. –Du er veldig flink til sånt som dette.

Han bøyde seg mot henne. –Jeg er proff. Eller var.

Han la hånden bak nakken hennes, under det våte håret, og trakk henne mot seg og kysset henne forsiktig. –Av en eller annen grunn jeg ikke kan forklare, har du hele tiden visst sannheten om meg. Det er bare én annen person som gjør det. Min søster Annie. Han smilte. –Jeg føler imidlertid noe helt annet for deg enn for henne.

–Å, det var da en lettelse å høre. Hun hoppet ned av sengen. –Gå og ta deg en dusj, du også, og la oss komme oss innover til byen før vi gir folk enda mer å more seg over.

*

June og Jim kjørte innover mot byen i den lille pickupen hennes. Sadie pleide alltid å sitte i passasjersetet, og June ville ikke engang høre snakk om at hun skulle sitte i baksetet, så hun satt skviset mellom dem. June ringte John på mobilen.

–Jeg er på vei innover til byen nå, sa hun, –og jeg har med min… min… jeg har med meg Jim, slik at alle kan få tatt ham nærmere i øyesyn og gi ham godkjentstempel.

–June, da, sa John og lot som om han ble såret. –Det er da ikke vår sak hvem du velger som mannen i livet ditt.

–Hadde det enda vært så vel, svarte hun og lo kort.

Hun rundet en sving og sakket på farten. En punktert lastebil sto oppjekket i veikanten, med venstre bakhjul tatt av. Bilen var gammel og overlesset med bylter, kartonger og et par madrasser i barnestørrelse. To små barn sto bak bilen. De kunne begge trengt en hårklipp, og det var umulig å se om de var gutter eller jenter. De var lurvete og skitne og så nokså fortapt ut, der de sto. Ingen av dem hadde jakke på seg, til tross for at det var en ganske kjølig morgen.

Gjenstandene i bilen var ikke tildekket, og det så ut som om det kunne begynne å regne når som helst. Det var oktober, og om ikke så lenge kom vinterregnet til å sette inn, og det varte gjerne helt frem til slutten av våren.

Fattige familier på jakt etter et sted å starte opp på nytt, var ikke noe uvanlig syn. Vinteren var like om hjørnet, og med det kalde været ble det nedgang i byggebransjen. Bøndene sa opp sine midlertidige ansatte, og folk ble tvunget til å søke hjelp fra det offentlige for å klare seg.

–Fanken, mumlet June. –Vi blir nødt til å stoppe og se om disse menneskene trenger hjelp.

–Ta den tiden du trenger, June, svarte Jim. –Vi har tross alt ikke blåst opp alle ballongene ennå.

–Hva er det du…

–Hei, sving ut til veikanten her, fort, sa Jim. –Her er det en som er syk.

June stoppet ved siden av den gamle pickupen, hoppet ut og så straks hva som var i ferd med å skje. Begge dørene i førerhuset sto åpne, og i setet på passasjersiden satt en tydelig høygravid kvinne tilbakelent, så langt hun kunne komme, med ansiktet fordreid av smerte og den ene foten støttet mot dashbordet. Over henne sto en ung mann, antagelig ektemannen hennes.

June rev til seg legevesken. –Jim! Jeg trenger hjelp her! ropte hun, mens hun sprang rundt til passasjersiden på den andre bilen. –Jeg er lege, sa hun kort og dyttet den unge mannen til side. Væske og blod rant ned på gulvet i bilen, og hun trengte bare å løfte på kvinnens skjørter for å se at barnet var på vei ut allerede.

–Hent en av madrassene og legg den opp på lasteplanet mitt, sa hun til mannen. –Jim, kom her og løft opp kvinnen og få henne over i min bil. Kom igjen, kom igjen! ropte hun.

Mannen virket totalt forvirret et øyeblikk, men så trådte han til side og gjorde som han fikk beskjed om. Han tok seg imidlertid veldig god tid.

Jim løftet kvinnen ut av bilen og bar henne bort bak Junes bil og ventet. Den unge mannen beveget seg så langsomt at June til slutt satte fra seg legevesken, sprang bort til ham, rev den ene tynne madrassen ut av bilen hans og slengte den opp på planet på sin egen.

Jim la kvinnen forsiktig ned på madrassen, og June fisket frem mobilen sin og rakte ham den. –Trykk inn siste nummer på loggen, gi John beskjed om hva vi holder på med og be ham sende ambulansen, med en gang. Hun dro et par hansker opp av legevesken.

–Vi har ikke penger til ambulanse, sa den unge mannen. –Jeg tok imot forrige unge selv, og jeg kan fikse denne også.

–Det kan du ikke, nei. Barnet ligger i occipito-posterior stilling, og jeg blir nødt til å snu hodet. Finn noen lakener eller håndklær eller noen klesplagg til meg. Noe jeg kan tørke opp med og dekke til din kone og babyen med. Hun dro på seg hanskene. –Hva heter du? spurte hun kvinnen, mens hun holdt den ene hånden på babyens hode og kjente forsiktig på livmoren med den andre.

–Eh… Erline. Davis.

–Og dette er ditt tredje barn?

–Fjerde, sa kvinnen. –Ett er dødt.

–Har du hatt problemer under de tidligere fødslene dine?

–Bare med den ene. Han var dødfødt. Kvinnen utstøtte plutselig et gjennomtrengende skrik som fikk alle til å stivne, unntatt June.

–Skjedde det på sykehus? spurte hun.

–Ja. Ja. De andre ble født hjemme… det gikk fint.

–Fødsler er rare og uforutsigbare ting. Kan du puste overfladisk og la være å presse på mens jeg prøver å snu babyens hode? Det kommer til å gjøre vondt, men det er over fort.

–Jeg… skal prøve.

–Det er alt jeg ber om, Erline. June snudde forsiktig på babyens hode, mens den vordende moren stønnet og peste. –Sånn, Erline, nå er det gjort. June løftet hodet og ropte: –Hvor blir det av lakenet?

Hun hørte Jim i bakgrunnen. Han prøvde åpenbart å forklare John hvem han var og hva som holdt på å skje. Den unge mannen sto imens og kjeftet på de små barna sine, som klynket og sutret.

June tok av seg jakken og den hvite genseren og la den ved siden av Erline. –Ok, sa hun, –jeg er klar når du er klar.

Det ble stille et kort øyeblikk. Erline prøvde åpenbart å samle alt hun eide av krefter, og så presset hun på, med et mektig grynt, og fikk barnets hode ut. June sto klar med en sugekopp, for å rense babyens nese og munn, men det ble ikke bruk for den, for barnet ga allerede fra seg et gjennomtrengende skrik. June lirket drevent løs en liten skulder, og i neste øyeblikk sto hun der med en liten gutt i hendene.

–Flott jobbet, Erline! Det er en gutt. Rundt tre og en halv kilo, tenker jeg, eller kanskje litt mindre. June pakket barnet inn i den hvite genseren og la ham på morens mage, og så dro hun av seg hanskene og lette rundt i legevesken etter noen klyper. Hun festet dem over navlestrengen, men kuttet den ikke. Det var best at John og ambulansepersonalet fikk se alt intakt, bare de kom snart. Hun la jakken sin over Erline og babyen og dekket den skjelvende moren til så godt hun kunne.

–Jeg finner ikke noe laken, sa mannen bak henne.

Hun snudde seg. –Du har fått en sønn. Han virker sunn og frisk, men han må til sykehuset og undersøkes ordentlig der.

–Vi har ikke penger til noe sykehusbesøk, sa den unge mannen, men han så henne ikke inn i øynene da han sa det. Han sto og lette rundt i lommene på de vide bukene sine og dro opp en tynn bunke med pengesedler. Han tok to tjuedollarsedler fra bunken. Det luktet sterkt av marihuana, både av hendene og klærne hans.

Han holdt frem pengene, og nå møtte han endelig Junes blikk. Pupillene hans var sterkt utvidet, og hun forsto omsider grunnen til de langsomme, sløve bevegelsene hans. Det var mange forskjellige typer mennesker som dyrket dop ute i skogene. Folk som siklet etter pengene dopet innbrakte, og som betraktet marihuana som en grønn plante og ingenting annet. Og så var det stordyrkerne som drev enorme farmer, digre som byer. Det var slike typer Jim hadde jobbet undercover for å avsløre. Og i tillegg var det idioter, som han som sto foran June akkurat nå, folk som dyrket til eget bruk og gjerne litt til, for å skaffe seg penger til nye planter.

–Jeg trenger ikke pengene dine, sa June. –Din kone har nok rett til gratis legehjelp, tenker jeg. Og jeg vil uansett ikke ha penger som stinker marihuana. Kvitt deg med de der før du får problemer. Har din kone røykt?

–Nei, hun røyker ikke når hun er gravid, sa han.

–Jeg røyker ikke i det hele tatt, sa Erline.

–Jeg har sett henne ta en joint eller to, insisterte han.

–Jeg spør utelukkende av medisinske grunner, påpekte June.

Jim kom bort til dem med de to andre barna i armene. Det var to småjenter, rundt to-tre år gamle. De hadde begge lyst, uvasket hår og var kledd i bomullsbukser og t-skjorter, klær som slett ikke var egnet for det kalde været, og føttene i sandalene var nakne. Den største av dem hadde et rødt merke på det ene kinnet, som om hun var blitt slått, og hun kjempet tydelig for å holde tårene tilbake.

Mannen stakk pengene i lommen igjen og strakte armene ut for å ta den lille piken. –Vil du ikke se sønnen din? spurte June og prøvde å distrahere ham.

Heldigvis kom ambulansen i det samme, og de løftet Erline og babyen inn bak i bilen, mens June fikk de to småjentene på plass i forsetet. Hun snudde seg mot Jim. –Jeg må kjøre dem, sa hun, –slik at John får tatt seg av pasienten. Jeg møter deg i byen etterpå. Er det greit for deg?

–Hva med han der da? spurte Jim og nikket mot den unge mannen med de marihuanastinkende pengesedlene.

–Ham bekymrer jeg meg ikke for. Det er disse her som bekymrer meg, sa June og nikket mot ambulansen.

–Kjør, sa Jim. –Jeg treffer deg på kafeen. Jeg får heller ta imot litt pepper mens jeg venter.

Hun smilte, vel vitende om at Elmer og noen av de faste gjestene på kafeen allerede satt og ventet på ham. –Du er en modig mann.

Han tok av seg jakken og la den om skuldrene hennes. –Er det slik som dette livet med deg kommer til å bli?

–Nei, egentlig ikke. Jeg gjør vanligvis ikke sånne ting som dette på vei til jobben.

–Men det kommer til å bli ganske bisart likevel, ikke sant? sa han.

Hun stilte seg på tærne og kysset ham. –Det blir nok blåbær for en fleksibel kar som deg, sa hun lett, og så jogget hun rundt til førersiden på ambulansen, satte på blålyset og kjørte av gårde.

Jim så på den unge faren, som sto og stirret dumt på den oppjekkete bilen sin. –Sleng dekket opp i karmen på bilen min, foreslo han, –så kjører jeg deg inn til byen. Kanskje du kan få det fikset og få det på plass, så du kommer deg av sted til sykehuset.

Den unge mannen trakk på skuldrene. –Jeg bør vel bare få det fikset og komme meg så langt vekk herfra som mulig, sa han. –Jeg har aldri ment at det var særlig lurt å få alle disse ungene.

–Tror du noen vil komme og lete etter deg? sa Jim og hevet brynene.

Mannen skulte mørkt, og så trillet han det tunge dekket bortover mot Junes pickup, langsomt og motvillig. Jim tok det fra ham med en utålmodig bevegelse og løftet det opp på lasteplanet. Mannen gikk bort til døren på passasjersiden, men stoppet brått da han fikk øye på Sadie. –Jeg tror jeg sitter bak, sa han. –Jeg er ikke spesielt glad i hunder.

Like greit, tenkte Jim. Sadie var ikke spesielt glad i idioter. –Som du vil, sa han kort.


KAPITTEL 2

Befolkningen i Grace Valley hadde økt fra rundt ni hundre til over femten hundre i løpet av de siste ti årene, men byen forandret seg likevel uhyre langsomt. Hovedgaten, som gikk tvers gjennom den, hadde bare gjennomgått noen få, mindre forandringer. Det lå fremdeles bare fem-seks bedrifter der, inkludert politistasjonen, kirken og klinikken.

Sam Cusslers bensinstasjon lå helt i enden av gaten, mot vest. Han hadde eid og drevet den i førtifem år. Den hadde vært ganske loslitt allerede da han kjøpte den, og han hadde aldri gjort noe for å forskjønne den heller. Sam hadde vært gift to ganger og hadde mistet begge konene sine. Han brukte mer tid på å fiske enn på å pumpe bensin, og i Grace Valley, som i de fleste andre småbyer, reparerte folk stort sett bilene sine selv, så det var heller sjelden han fikk i oppdrag å gjøre den typen arbeid. Han pleide som oftest å overlate til kundene sine å fylle bensin selv, og så skrev de ned på en lapp hvor mye de skyldte ham og stakk lappen i postboksen hans. Og når fisken ikke bet, gikk han rundt i byen og innkasserte pengene.

Litt lenger borte i gaten lå politistasjonen. Den var i et hus som tidligere hadde vært en privat bolig med tre soverom. Den ble drevet av Tom Toopeek og de to unge betjentene hans, Lee Stafford og Ricky Rios. Tom hadde flyttet til dalen som liten baby og hadde helt fra barndommen av vært en av Junes beste venner. De seks søsknene hans hadde alle flyttet fra Grace Valley og slått seg ned andre steder, mens Tom selv hadde skaffet seg et hjem på foreldrenes eiendom, ved å utvide huset de allerede hadde der. Han, hans kone og de fem barna deres bodde der sammen med Toms foreldre. Lee og Ricky var begge blitt håndplukket av Tom selv, straks byen hadde sett seg råd til å ansette dem. De var blitt sendt på politiskolen, og etter endt opplæring der hadde Tom selv lært dem opp i rutinene på politistasjonen.

I byens hovedgate lå også en blomsterforretning. Den var stengt for tiden, for eieren, Justine, som også hadde vært Sams andre kone, hadde nylig dødd. Bortenfor blomsterbutikken lå George Fullers kafé, som var åpen hver eneste dag året gjennom, inkludert julen, bakeriet, som ble drevet av Burt Crandall og hans kone, Syl, klinikken og den presbyterianske kirken, der man nylig hadde fått ny prest, en ung mann ved navn Harry Shipton. Bak kafeen og kirken lå en elvebredd bred som en fotballbane. Den skrånet lett nedover mot Windle River, og det var der de fleste offentlige tilstelninger i byen ble holdt, som for eksempel fjerde juli-festen og innhøstingsfestivalen, som ble arrangert hver høst. George Fuller hadde satt opp et par mursteinsgriller bak kafeen, og folk tok med seg tepper og hagestoler selv.

Ute ved Highway 482 lå et postkontor, og sør for byen lå et område som ble brukt som markedsplass for områdets bønder. Byens skoler, barneskolen, ungdomsskolen og high school, lå plassert mellom Grace Valley, Westport og Rockport, og elevene kom fra både Grace Valley og fra en del andre mindre byer i områder, og ble busset til og fra skolene.

Grace Valley var én av mange, kanskje flere hundre småbyer i den nordlige delen av California, fra San Francisco og til grensen mot Oregon. Det var mange likheter mellom dem, men hver og en av dem hadde samtidig sin egen unike personlighet og sine egne spesielle kjennetegn. Viktigste næringsvei i området var gårdsdrift og fiske, man dyrket jorden, fisket, drev med tømmerhogst og produserte vin, og det vakre landskapet trakk til seg både turister og folk som ønsket å flytte fra storbyen og ut på landet. I takt med turismen og tilflyttingen hadde man fått en rekke overnattingssteder, spesialbutikker, spisesteder og vinsmakerier, men disse lå stort sett plassert i nærheten av hovedveiene og ikke inne i byene.

En god del kunstnere og kunsthåndverkere hadde også med årene slått seg ned i dalen, og disse hadde opprettet en rekke gallerier rundt om.

Det fantes imidlertid mennesker i området som levde av andre ting enn gårdsdrift eller kunsthåndverk også. Myrna Hudson Claypool var forfatter og hadde gjort stor suksess med bøkene sine, og Sarah Kelleher var en av flere velkjente kunstnere. Og i tillegg var det selvfølgelig en del veldig rike mennesker som hadde bygget seg flotte villaer i skyggen av fjellene, med utsikt over Stillehavet, bare fordi de hadde penger nok til det.

Med veksten fulgte oppdrag innenfor husbygging, tømmerdrift og gårdsdrift, og dette trakk til seg folk på jakt etter arbeid. I tillegg hadde man en rekke personer som foretrakk å livnære seg på illegalt vis, enten ved tjuvfiske, tjuvjakt eller ved å dyrke marihuana.

Den unge mannen som akkurat nå satt på lasteplanet på Junes pickup, var en slik. Han het Conrad Davis, og etter utseendet hans å dømme hadde han ikke kommet til pengene så lett som han hadde regnet med. Jim ville helst bli kvitt ham så fort som mulig. Han hadde jobbet med dekkoperasjoner for narkotikapolitiet i mange år og hadde en skarp nese og enda skarpere instinkter når det gjaldt slike mennesker. Han var tynn og blek og merkelig langsom i bevegelsene. Det kunne selvfølgelig skyldes at han var påvirket av marihuana, men han hadde noe underlig sint ved seg også. Marihuanarøykere var vanligvis bare likegyldige og sløve, ikke gretne og sure. Jim hadde mistanke om at det var mer med i spillet her enn bare litt marihuana. Kanskje mannen brukte noe annet i tillegg… metamfetamin, muligens.

Han svingte inn på bensinstasjonen. Døren til verkstedet sto åpen, og innenfor skimtet han en høy, brunbarket, kraftig mann. Han hadde helt hvitt hår, men virket sterk og muskuløs, og ansiktet hans var glatt og ungdommelig. Han sto med en feiekost i den ene hånden og en fiskestang i den andre, som om han prøvde å bestemme seg for hvilken av de to han skulle bruke. Jim gikk ut av bilen og mot verkstedet, og mannen satte både kosten og fiskestangen opp mot veggen.

Jim holdt frem hånden. –Jim Post, sa han og presenterte seg. –Jeg er… eh…

–Sam Cussler, sa mannen og håndhilste på ham. –Jeg vet hvem du er, unge mann. Mer eller mindre, i hvert fall.

Bitene falt straks på plass. June hadde allerede fortalt Jim en god del om byen og menneskene som bodde der. –Gleder meg, mr Cussler, sa han.

–Hvis du skal bruke tid på formaliteter, kommer det til å ta vinter og vår før vi kommer oss av gårde for å fiske. Du fisker vel, ikke sant?

–Så sant jeg kan, mr… Sam.

–Bra. Vi trenger folk her som liker å fiske. Sam rettet blikket mot Conrad, som strevde med å få det tunge dekket ned fra pickupen. –Er ikke det dekket litt for tungt for han der?

Jim skyndte seg tilbake til bilen, overtok dekket og trillet det mot Sam. –June og jeg var på vei innover til byen i morges da vi støtte på denne unge mannen og familien hans. De hadde punktert, og den unge damen holdt på å føde. June tok imot babyen. Hun dro til sykehuset med moren, den nyfødte og to småjenter, og jeg ble stående igjen sammen med han der… og et flatt dekk. Jim kastet et blikk mot Conrad, som sto lent mot pickupen med hendene i lommene på de vide buksene. –Dekket hans er tydeligvis ikke det eneste som er punktert, tilføyde han lavt, mens han trillet dekket bort til Sam og overlot det til ham.

Sam undersøkte det fort. –Dette har visst sett sine beste dager, sa han.

–Må han ha et nytt?

–Sannsynligvis. Jeg kan prøve å fikse det, men jeg garanterer ingenting.

–Har du et nytt du kan selge meg? spurte Jim. –Jeg skal betale for det. Han ville ikke at den unge mannen skulle gå rundt i byen og vise frem narkotikapengene sine, han ville bare ha ham vekk, så fort som mulig. –Jeg skal kjøre ham tilbake til bilen hans.

–Ikke tenk på det, sa Sam. –Det kan jeg ordne. Jeg tror det sitter folk borte på kafeen og venter på deg.

Jim kastet et blikk bort gjennom gaten. –Er det alltid like mye folk til frokost der borte? spurte han.

Sam gliste. –Ikke sånn til vanlig, nei.

Det gikk opp for Jim hva som var i gjære. Han skulle veies og måles. –Hm, sa han. –Vel, jeg har selvfølgelig lyst til å hilse på folk her, men jeg har også lovet June å ta meg av den unge mannen her personlig, og begynner jeg å bryte løftene mine til henne allerede nå, spørs det om hun vil ha noe mer med meg å gjøre.

Sam trakk brynene sammen. Han hadde kjent June hele livet hennes og tvilte sterkt på det Jim sa. Han hadde mistanke om at det lå noe annet bak. Sannsynligvis noe som hadde med den unge mannen å gjøre. –Vel, ikke la dem vente for lenge, sa han.

–Jeg kommer tilbake så fort jeg kan, lovet Jim.

–Nå vel. Sam trillet dekket inn på verkstedet.

En halv time senere skrudde Jim til den siste mutteren på hjulet på Conrads bil. Sam hadde solgt ham et regummiert dekk til en bra pris, og det var uten tvil det beste på hele bilen. Han rettet ryggen og strakte på seg. Han var uten jakke i det kalde været, og det hadde ikke tatt lange tiden å stivne til.

Sam kunne selvfølgelig ha gjort jobben, og han ville nok fått den unna raskt også. Men Jim holdt øye med den unge mannen slik en politimann holder øye med en mistenkt. Han var riktignok liten og spinkel, men hvis han hadde et skytevåpen gjemt bort et eller annet sted i bilen sin, var størrelsen hans irrelevant. Jim hadde ikke villet ta sjansen på at Sam skulle bli ranet eller skadet… eller begge deler.

–Takk, sa Conrad. –Jeg skylder deg en tjeneste for dette.

–Du skylder meg ingenting, gutt. Vet du veien til Valley Hospital i Rockport?

–Jeg har ikke bestemt meg for om jeg vil kjøre dit ennå, svarte Conrad. Han smilte, et skjevt, falskt smil, og blottet en rad med dårlige tenner.

Jim trakk pusten dypt. –Vel, uansett hvor du drar, bør du unngå å komme tilbake hit, sa han.

–Å, men jeg liker dette stedet. Folk virker så vennlige her.

–Det kan forandre seg før du aner det, sa Jim.

Han satte seg inn i Junes bil, tok en U-sving og satte kursen mot byen igjen. Det slo ham at pensjonisttilværelsen kanskje ikke kom til å bli så kjedelig som han hadde fryktet.

*

John ordnet med undersøkelse av den nybakte moren og babyen hennes, og imens sørget June for at de to andre barna ble plassert på et trygt lekerom, mens de ventet på faren. Sykehuspersonalet ble gjort oppmerksomme på at hvis ikke faren dukket opp eller hvis han virket ute av stand til å ta seg av barna, skulle de tas hånd om av sykehusets sosialarbeider og plasseres i et midlertidig fosterhjem.

Da dette var gjort, kjørte June og John tilbake til Grace Valley.

–Er han kommet for å bli? spurte John. –Har han tenkt å oppfylle forpliktelsene sine?

–Du kaster ikke bort tiden, hva? Ja, det virker som om han er kommet for å bli nå.

–Det var en lettelse å høre. Og har han tenkt å oppfylle forpliktelsene sine?

–Jeg hadde nå tenkt å skaffe meg et barn uansett, bare sånn til opplysning. For klokken min tikker og går, og jeg blir ikke akkurat yngre. Men jeg er en håpløs romantiker, så jeg liker det bedre på denne måten, det må jeg innrømme. Selv om det ikke var planlagt.

–Ok. Men tro bare ikke at jeg blir den siste som kommer til å spørre.

–Jeg tror ingenting lenger.

–Hvorfor har du aldri nevnt ham? ville John vite.

–Hm… det er litt komplisert å forklare.

–Det er det kanskje, men du gjør lurest i å finne et svar på det, for det vil kanskje få folk til å glemme det andre spørsmålet. Sett i gang, øv deg på meg.

–Vel, vi har ikke tilbrakt så mye tid sammen som min tilstand kanskje kan tyde på.

–Perfekt svart, June. Du kunne knapt vært mer vag.

–Ok, greit, jeg traff ham i… jeg vet ikke helt… i vår en gang. Omtrent samtidig med at du flyttet hit til byen, tror jeg. Han kom inn på klinikken en kveld etter stengetid, sammen med en venn som trengte behandling for en mindre skade. De var i området her for å campe eller jakte eller noe sånt. Jeg lappet sammen vennen hans, og noen få dager senere dukket han opp utenfor huset mitt for å takke meg. Vi satt på verandaen og drakk iste og forelsket oss i hverandre.

–Å, sa John. –Så søtt.

Hun skjønte behovet for å ha svarene sine klare. –Han stakk innom igjen senere også, men ble aldri lenge.

–Og hvordan tok han nyheten da? ville John vite. –Om at du er gravid, mener jeg?

–Han virker henrykt.

–Vel, det er jo fantastisk, June, sa John oppriktig. –Selv ante du jo ingenting, gjorde du vel?

–Nei.

–Det virker ganske uforståelig, fortsatte han. –Susan og jeg visste at hun var gravid med Sydney allerede etter tre uker.

–Vel, du er fødselslege, så det er vel helt naturlig, ikke sant? Dessuten trodde jeg aldri jeg skulle bli gravid. Ikke så lett som dette, i hvert fall.

John lo. –Du tok det vel ikke så nøye med prevensjon heller da, hva?

Hun så skarpt på ham. –Hvorfor sier du det?

–Kvinner i din alder som aldri har vært gravide, tar stort sett relativt lett på sånt.

*

June holdt på å få hjerteattakk da de kjørte inn i byen. Det sto så mange biler parkert langs Valley Drive og på parkeringsplassene utenfor kirken og klinikken at man skulle tro et større arrangement var på gang. Sist det hadde vært så mange biler her, var den dagen da folk hadde fått greie på at en ny og usedvanlig flott, ung lege hadde kommet til byen for å praktisere på klinikken sammen med June. Kvinnene hadde strømmet til langveis fra for å få et glimt av John Stone.

–Hva i helsike er det som foregår? utbrøt hun.

–Å, men det må du da forstå, svarte John.

Og så demret det for henne. Kafeen var stappfull av folk, ja, den var så fullpakket at veggene nærmest bulte. Pickupen hennes sto parkert på den andre siden av gaten, utenfor klinikken, ved siden av farens bil.

Det fantes ikke en eneste ledig plass å oppdrive noe sted. John stoppet ambulansen midt i gaten og blokkerte for et par pickuper. –Jeg kjører den bort til klinikken etterpå og fyller opp med nytt utstyr og nye forsyninger, sa han, mens han åpnet døren og hoppet ut. –Dette akter jeg ikke å gå glipp av.

–John, protesterte hun. –Kanskje eierne av disse bilene her skal ut.

–Ikke før de har hørt historien din, nei, sa han og forsvant inn på kafeen.

Det var ingenting June hadde mindre lyst til akkurat nå enn å gå inn på kafeen, men uroen for Jim og hva som kunne skje med ham, tvang henne til å gå ut av bilen og inn. Hun ble ønsket velkommen med «hei» og «hallo» og generell jubel. Folk trakk seg til side for å gjøre plass for henne, og hun gikk mellom dem og fikk en masse klapp på skuldrene og ryggen og en del klemmer også. Helt innerst i kafeen sto æresgjesten, lent mot disken, med en kaffekopp i hånden. Presten og politimesteren sto på den ene siden av ham, og på den andre siden sto Junes far og Sam Cussler. Alle holdt kaffekoppene sine som om de var ølseidler.

Jim virket hel og uskadd.

–Vel, her kommer jo jenta vår, sa Elmer oppspilt. –Gi henne et krus, George, men ikke noe alkohol i det. Hun er gravid!

–Pappa! gispet June sjokkert. Hun ble het i kinnene og stirret olmt på Jim, men han trakk bare hjelpeløst på skuldrene. Flere i forsamlingen lo.

George skjøv et krus over disken og bort til Elmer, som tok det og rakte det til June. Hun stirret ned i kaffen. Det var melk i den. Hun hatet melk.

–Beklager, June, sa Elmer. –Jeg prøvde å holde på nyheten, men ble nok litt revet med, er jeg redd. Jeg trodde jeg skulle gå i graven uten å få barnebarn. Har du tatt ultralyd? Vet vi om det blir gutt eller jente?

–Det har dere ingenting med!

–Når skal dere gifte dere? ropte en eller annen.

–Når kommer barnet? ville en annen vite.

–Hvor har du funnet denne fyren? Han er ikke herfra, sa en tredje stemme.

June snudde på hodet og prøvde å finne ut hvem som hadde stilt spørsmålene, men uten hell. Derimot fikk hun med seg at en rekke venner og bekjente var til stede i lokalet, Johns kone, Susan, som også var sykepleier på klinikken; Birdie Forrest, Junes avdøde mors bestevenninne og Junes gudmor; Burt og Syl Crandall fra bakeriet; Charlotte Burnham, tidligere sykepleier på klinikken; Jessie Wiley, Junes sekretær og resepsjonist. En masse venner og pasienter. Klinikken var tydeligvis stengt.

Elmer var opptatt med å sende rundt en flaske med Jack Daniel’s. Han helte en god slump opp i alles kaffekrus, inkludert Jims, og så leverte han flasken til en eller annen i forsamlingen og bøyde seg frem og ga June et kyss på kinnet. Deretter nikket han i retning Jim og blunket til henne. –Han har klart seg ganske godt, June. Han har taklet hele bølingen solo.

–Pappa, sa hun bedende. –Den stakkars mannen!

–Stakkars mann? Helsike heller. Se på ham, da! Har du noensinne sett en mer oppblåst fyr?

Jim lo, så skuldrene ristet. Han var aldeles ikke oppblåst, han taklet tvert imot alt sammen så naturlig og elegant at hun ble rent imponert.

En arm ble strakt over Junes skulder, med en tom kopp. –Hei, doktor, sa John.

–La John få noe å drikke også, befalte Elmer. –Han kommer til å trenge det nå som kollegaen hans skal gifte seg og gå ut i fødselspermisjon.

Jubelen og latteren runget igjen, og June ble på nytt flammende het i kinnene.

–Har alle fått noe å drikke nå? ropte Elmer. –For nå vil jeg gjerne skåle for det unge paret og…

–De er jo ikke akkurat pur unge, ropte en eller annen.

Elmer løftet kruset sitt. –Skål for datteren min, for hennes tilkommende og for barnebarnet mitt!

–Skål, skål! runget det gjennom lokalet.

June smakte med motvilje på kaffeblandingen hun hadde fått servert, og så på faren. –Er det ikke litt for tidlig for alt dette, synes du?

–Det er vel heller litt sent, sa han og så megetsigende på magen hennes.

June var glad for latteren og lykkønskningene. Hun hadde ventet seg hån og forakt, for hun var jo tross alt en trettisju år gammel, ugift kvinne, som på toppen av det hele hadde hatt en hemmelig elsker. Og hun visste godt at ertingen og spøkefullheten lett kunne forvandle seg til kritikk og fordømmelse om hun ikke sørget for å gifte seg, og det fort. Men hver gang hun tenkte på å binde seg for livet, knøt det seg inne i henne.

–Når blir bryllupet? spurte Harry.

June stammet og stotret og vred seg forlegent, og Jim kastet et blikk på henne og svarte for dem.  –Vi har ikke hatt tid til å diskutere det ennå, sa han. –Du får gi oss litt tid.

–Dere begynner tydeligvis å få knapt med tid, sa en eller annen.

–Du bør absolutt gjøre din plikt, unge mann, ropte en annen.

–Hør her, sa Jim og løftet hånden avvergende. –Dette får dere overlate til June.

–Du prøver ikke å vri deg unna, vel? sa Elmer.

–Absolutt ikke, svarte Jim. –Tålmodighet er tydeligvis ingen dyd her på disse trakter, hva?

–Har jeg tatt feil, eller stemmer det at hun er godt på vei? ville Elmer vite.

Jim tok opp kruset sitt. –Hun blir i hvert fall ikke mindre gravid mens vi står her og diskuterer detaljer, sa han og fikk forsamlingen til å le. –Vi skal ordne alt når tiden er inne.

June følte seg varmet av støtten hans, men hun visste at det antagelig forvirret ham at hun ikke prøvde å få ham til alters jo før, jo heller.

–Hørte jeg rett? Junes gudmor, Birdie, trådte frem i mengden og stilte seg rett foran henne. –Har dere ikke fastsatt dato for bryllupet ennå?

–Hør her, Birdie, sa June igjen. –Vi har knapt hatt tid til å snakke om det engang. Vi skal nok finne en dato, og du skal få beskjed.

–Det er du som skal høre på meg! utbrøt Birdie. –Du er det nærmeste en datter jeg noensinne har hatt, og dere skal feire bryllup!

June tok etter hånden hennes. –Dette må du overlate til oss, sa hun bedende.

–Du skal overlate det til meg, svarte Birdie og klappet henne beroligende på hånden.

Men June lot seg ikke berolige. Hun kastet et bekymret blikk på Jim, men han ristet bare på hodet, som for å si: «Det er din by… og det er du som nøler.»

I det samme kjente hun barnet røre på seg inne i henne. Et smil bredte seg om munnen hennes. Et smil som Birdie feiltolket.

–Ser du? sa Birdie. –Alt kommer til å bli fantastisk.

En halvtimes tid senere forlot June kafeen igjen sammen med Jim, etter en masse klemmer og gratulasjonskyss. –Du klarte deg veldig godt der inne, sa hun.

–Det gjorde ikke du, svarte han. –Jeg har for lengst fått med meg at det er et eller annet du prøver å unngå.

Hun tok hånden hans. –Beklager. Det er ikke på grunn av deg, Jim. Det er tanken på det.

–Hva er det du prøver å si?

–Bare at jeg er glad for tålmodigheten din. Og at vi bør snakke om det før vi gjør det.

–I motsetning til det vi gjorde da du ble gravid, mener du…

–Jeg ønsker ikke å skape problemer for deg, fortsatte hun. –Jeg har alltid ønsket å gifte meg og få meg en familie, men jeg har levd alene i veldig lang tid og har lagt meg til en del vaner og uvaner. Og derfor var det som om noe steilet inne i meg den første gangen du nevnte ekteskap. Hun tok hånden hans. –Jeg må få en sjanse til å venne meg til tanken. Jeg elsker deg. Han så ikke på henne og reagerte ikke. –Hei, utbrøt hun. –Hørte du hva jeg sa?

Men han stirret i stedet bort gjennom gaten, mot Cusslers bensinstasjon. Der sto Conrad Davis’ bulkete, gamle pickup parkert, skjev og skakk, overlesset med familiens eiendeler.

–Fanken, sa han.

*

Inne i kafeen hadde støyen lagt seg, og det eneste som hørtes, var en lavmælt summing av stemmer, et og annet latterutbrudd og klirringen av tallerkener og glass i bakgrunnen. Elmer, Sam og Harry satt i et av avlukkene og drakk av koppene sine, som nå bare inneholdt kaffe. Folk var begynt å gå.

–Jeg får vel komme meg bort til klinikken og høre om John har bruk for meg, sa Elmer. –Jeg regner ikke med at June vil bli til noen hjelp for ham i dag.

–Hun nevnte at hun skulle utover til Myrna, for å la henne foreta en vurdering av Jim, sa Sam.

–Det skulle jeg gjerne sett, sa Elmer, mens han akte seg ut fra benken. –Poker i prestegården på torsdag, Harry?

–Selvfølgelig. Kommer alle sammen? Myrna også?

–Ikke engang ti ville hester vil kunne holde henne borte.

Harry skar en grimase og ristet på hodet. –Jeg liker henne veldig godt, men hvis hun ikke holder seg borte fra pokerbordet en stund, kommer jeg til å gå konk.

–Fortell oss heller noe vi ikke vet, pater, sa Elmer og gikk. Det var en kjent sak at Myrna hadde gjort rent bord under pokerkveldene deres i ganske lang tid. Hun tapte så godt som aldri.

–Er posten her pålitelig, Sam?

–Det aner jeg ikke, Harry. Det er ingen som skriver til meg.

–Vel, jeg vet egentlig ikke om det er posten eller en venn av meg. Han lånte penger av meg for noen måneder siden, og nå påstår han at han har sendt dem i posten, men…

–Ikke si noe mer, Harry. Sam fisket frem en tykk seddelbunke og dro ut noen tjuedollarsedler. –Du kan låne av meg til du er over kneiken.

–Dette er virkelig snilt av deg, Sam. Jeg hater å benytte meg av…

–Ikke tenk på det, Harry. Etter at Justine døde, har jeg ingenting å bruke pengene mine på. Sam la pengene på bordet foran Harry. –Jeg hjelper deg mer enn gjerne.

–Tusen takk, min venn. Du skal få dem tilbake straks jeg får lønning.

